Der er ikke en eneste valgplakat i lygtepælene i Frejlev. Og går det som det plejer, bliver pladserne i menighedsrådet i Frejlev fordelt uden kamp. Ofte opdager sognebørnene nemlig slet ikke, at der er valgkamp. Menighedsrådene forvalter bygninger og budgetter for millionbeløb, og er arbejdsgiver for kirkens ansatte, men alligevel er der ikke mange om buddet til pladserne. Faktisk kan man blive valgt ind i et menighedsråd helt uden at få stemmer. Aalborg Stift erkender, at menighedsrådene ikke er så kendte, som kirken kunne ønske. Men det behøver ikke at være et problem. - Jeg tror den almindelige dansker opfatter kirken som en servicekirke. Og det vil sige, at hvis man er fint tilfreds med den service man får i kirken, så føler man måske ikke, at man skal stille op til menighedsrådene, siger Christian Roar Pedersen, der er sognepræst og kommunikationsansvarlig i Aalborg Stift. Folkekirken satser på, at en kampagne på de sociale medier skal gøre valget og dermed menighedsrådene mere kendte denne gang. De kommende dage sætter TV2 Nord fokus på menighedsrådsvalgene i Nordjylland. Menighedsrådsvalget 2016 finder sted den 8. november, men fra på tirsdag er der opstillingsmøder i de fleste nordjyske sogne.

Opsummering:
På tirsdag går det løs. Så starter kampen om at blive valgt til de nordjyske menighedsråd. Men mange steder vil der ikke blive kampvalg.